Den norske landsholdsspiller Martin Røymark gik direkte til angreb på Danmark, efter det lykkedes nordmændene at vinde 3-2 søndag aften.

Da han bad om at få sat ord på, hvad sejren over Danmark betød, kom han med denne udmelding:

- Jeg hader danskerne. Det gør vi allesammen. Derfor er det ekstra dejligt at slå dem, sagde han til vg.no og forklarede, hvorfor hadet er så stort.

- De blærer sig, spiller småsvinsk og så tror de, at de er så fandens gode. Derfor er det så godt at sætte dem på plads, sagde Martin Røymark til VGTV.

Det var lige før, at Danmark lykkedes med et flot comeback mod Norge søndag aften, og dermed endelig kunne tage en VM-sejr over vores rivaler fra nord. Men bare to et halvt minut før tid scorede Norge det afgørende mål til 3-2, da profilen Patrick Thoresen vippede pucken ind bag Patrick Galbraith i det danske mål.

Kampen var hårdt spillet med flere voldsomme tacklinger. Det kostede også for Danmark, der fik skadet backen Daniel Nielsen, der er færdig for resten af turneringen med en skulder, der blev revet af led.

Den danske landstræner var tilfreds med indsatsen, men ærgerlig over, at der endnu ikke er kommet point på kontoen.

- Vi blev paralyseret i starten, og da de kommer på 2-0, var det på et psykologisk dårligt tidspunkt.

- Men det er stærkt, at drengene kommer tilbage i kampen, sagde Per Bäckman.

Danmark spiller igen tirsdag kl. 16.15 i den ekstremt vigtige kamp mod Slovenien, der kan være afgørende for, hvem der overlever i A-gruppen. Slovenien har ligesom Danmark 0 point efter to kampe.